গুৱাহাটীত শুনানি লোৱাৰ বাবে অহা যুটীয়া সংসদীয় কমিটী, খানাপাৰাৰ প্ৰশাসনিক পদাধিকাৰী মহাবিদ্যালয়ত, ৭ মে'ত। ফটো : য়ু বি।
নাগৰিকত্ব সংশোধনী বিধেয়কৰ বিৰুদ্ধে অসম তথা উত্তৰ-পূবৰ ৰাজ্যবোৰত প্ৰবল প্ৰতিবাদ অব্যাহত থকাৰ সময়তে অসমৰ খিলঞ্জীয়া ৰাইজলৈ আহিছে এটা ক্ষীণ আশাৰ বতৰা। অৱশ্যে এই ক্ষেত্ৰত এতিয়াও হেঙাৰ হৈ আছে যুটীয়া সংসদীয় কমিটীৰ বিজেপি সাংসদকেইজন।
নাগৰিকত্ব সংশোধনী বিধেয়কখন সন্দৰ্ভত ৰাইজৰ মতামত গ্ৰহণৰ বাবে গঠন কৰা যুটীয়া সংসদীয় সমিতি (জেপিচি)ৰ একাংশ সদস্যই বিধেয়কখনৰ আওতাৰ পৰা বাংলাদেশক বাদ দিয়াৰ পোষকতা কৰিছে। এই সন্দৰ্ভত একমতত উপনীত হোৱা সদস্যকেইজনে জেপিচিৰ অধ্যক্ষ ৰাজেন্দ্ৰ আগৰৱাললৈ এক প্ৰস্তাৱ প্ৰেৰণ কৰিছে।
সংশোধনী বিধেয়কখনৰ পৰা বাংলাদেশক বাদ দিয়াৰ পক্ষত আছে বিজেপিক বাদ দি কংগ্ৰেছ, তৃণমূল কংগ্ৰেছ, বিজু জনতা দলকে ধৰি আন আন দলৰ সাংসদসকল। কিন্তু এই ক্ষেত্ৰত এতিয়াও বিপৰীত মেৰুতেই আছে বিজেপি সাংসদকেইজন।
উল্লেখযোগ্য যে, জেপিচিৰ ৩০জন সদস্যৰ ভিতৰত বিজেপিৰে আছে ১৩জন সাংসদ। সেইসকলৰ ভিতৰত অসমৰ বিজেপি সাংসদ ৰমেন ডেকা আৰু কামাখ্যা প্ৰসাদ তাছাও আছে।
বিধেয়কখনৰ এই উদ্দেশ্য স্পষ্ট যে বিজেপিয়ে এই বিধেয়কৰ জৰিয়তে পাকিস্তান, আফগানিস্তান আৰু বাংলাদেশৰ পৰা অহা অ-মুছলমানসকলক ভাৰতত নাগৰিকত্ব প্ৰদান কৰাৰ লক্ষ্য লৈছে। কিন্তু যিহেতু সংস্থাপিত কৰিব বিচৰাসকলৰ মাজত ৯০ শতাংশই হ'ল বাংলাদেশৰ পৰা অহা হিন্দুসকল, গতিকে বিজেপিয়ে বিধেয়খনৰ পৰা বাংলাদেশ বাদ পৰাটো বিজেপিয়ে মানি ল'ব নোৱাৰে। সাংসদ ডেকাৰ কথাৰ পৰা এইটোৱে ইংগিত পোৱা গৈছে।
ইপিনে, জেপিচিৰ বিভিন্ন দলৰ সদস্যসকলে আগ বঢ়োৱা পৰামৰ্শ সন্দৰ্ভত আপত্তি নাই বুলি আমাক জানিবলৈ দিছে বিধেয়কখনৰ বিৰুদ্ধে আন্দোলন কৰি থকা অসম জাতীয়তাবাদী যুৱ ছাত্ৰ পৰিষদৰ সাধাৰণ সম্পাদক পলাশ চাংমায়ে। কিন্তু এইক্ষেত্ৰত বিজেপিৰ সাংসদকেইগৰাকী সহমতত উপনীত নোহোৱাত চাংমায়ে বিষয়টোত আশ্বস্ত হ'ব পৰা নাই।
একেদৰে এই প্ৰস্তাৱ আগ বঢ়োৱা জেপিচিৰ সদস্যসকললৈ ধন্যবাদ জ্ঞাপন কৰে সদৌ অসম ছাত্ৰ সন্থাৰ মুখ্য উপদেষ্টা ড০ সমুজ্জ্বল কুমাৰ ভট্টাচাৰ্যয়ো। কিন্তু তেওঁ 'অসম চুক্তি' ৰূপায়ণৰ বিষয়টোকহে প্ৰাধান্য দিয়ে। এটা কথা উল্লেখ কৰিব পাৰি যে, এই বিধেয়কখন অসম চুক্তিৰ সম্পূৰ্ণ পৰিপন্থী। আনহাতে অসমক বাদ দি বিধেয়কখন ৰূপায়ণ কৰিব যোৱাটোও অৰ্থহীন। কিয়নো দেশৰ যিকোনো প্ৰান্তলৈ অনুপ্ৰবেশ নঘটক কিয় বিদেশী স্বদেশী হোৱাৰ পিছত বিনা বাধাই অসমত প্ৰবেশ কৰিব পাৰিব।
ইয়াৰ উপৰি এই বিধেয়কখনে কেৱল অসম বা উত্তৰ-পূবেই নহয় ওড়িষাৰ বাবেও ক্ষতিকাৰক হ'ব বুলি পূৰ্বতেই মত প্ৰকাশ কৰিছিল বিজু জনতা দলৰ সাংসদ ভাৰত্ৰুহৰি মেহতাবে। তেওঁ পোন প্ৰথমেই সদনত বিধেয়কখনৰ বিৰোধিতা কৰিছিল। তেওঁ এই বিধেয়কখনে 'অসম চুক্তি' উলংঘা কৰিব বুলিও মন্তব্য কৰিছিল।
ইপিনে, চুবুৰীয়া ৰাষ্ট্ৰকেইখনৰ পৰা হিন্দু, শিখ, বৌদ্ধ, জৈন পাৰ্চি আৰু খ্ৰীষ্টান লোকক ভাৰতত নাগৰিকত্ব দিলে বিজেপিৰ বাবে এটা ভোটবেংক সৃষ্টি হোৱা কথাটোও নুই কৰিব নোৱাৰি। সেয়ে বাংলাদেশক বাদ দি নাগৰিকত্ব আইন সংশোধন কৰিবলৈ গ'লে বিজেপিৰ বিশেষ লাভ নহ'ব। গতিকে আন দলৰ সাংসদে বাংলাদেশক বাদ দিয়াৰ পৰামৰ্শ আগ বঢ়ালেও সেয়া বিজেপিয়ে যে মানি ল'ব তাত সন্দেহৰ থল আছে।
অৱশ্যে এই সন্দৰ্ভত অহা ২০ নৱেম্বৰত অনুষ্ঠিত হ'ব লগীয়া যুটীয়া সংসদীয় সমিতিৰ বৈঠকতহে স্পষ্ট ছবিখন পোৱাৰ আশা কৰিব পাৰি।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
